title: 2018 m. lapkričio 23 d. Komisijos įgyvendinimo reglamentas (ES) 2018/1843, kuriuo iš dalies keičiamos Įgyvendinimo reglamento (ES) 2015/2452 nuostatos dėl formos „Įmokos, išmokos ir sąnaudos pagal šalis“ taikymo srities (Tekstas svarbus EEE.)

text:
26.11.2018

                  LT

                  Europos Sąjungos oficialusis leidinys

                  L 299/2

         KOMISIJOS ĮGYVENDINIMO REGLAMENTAS (ES) 2018/1843
         2018 m. lapkričio 23 d.
         kuriuo iš dalies keičiamos Įgyvendinimo reglamento (ES) 2015/2452 nuostatos dėl formos „Įmokos, išmokos ir sąnaudos pagal šalis“ taikymo srities
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. lapkričio 25 d. Europos Parlamento ir Tarybos direktyvą 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) (1), ypač į jos 56 straipsnį ir 256 straipsnio 5 dalį,
         kadangi:

                     (1)

                     Komisijos įgyvendinimo reglamente (ES) 2015/2452 (2) nėra pakankamai aiškiai nurodyta, kokiomis sąlygomis draudimo ir perdraudimo įmonėms nereikia pateikti S.05.02 skirsnyje nustatytos formos. Kad draudimo ir perdraudimo įmonės galėtų užtikrintai žinoti savo pareigas, tuo atžvilgiu reikėtų paaiškinti to reglamento II ir III priedų S.05.02 skirsnyje pateiktas bendrąsias pastabas;

                     (2)

                     todėl Įgyvendinimo reglamentas (ES) 2015/2452 turėtų būti atitinkamai iš dalies pakeistas;

                     (3)

                     šis reglamentas grindžiamas Europos draudimo ir profesinių pensijų institucijos Komisijai pateiktais techninių įgyvendinimo standartų projektais;

                     (4)

                     Europos draudimo ir profesinių pensijų institucija dėl techninių įgyvendinimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Draudimo ir perdraudimo suinteresuotųjų subjektų grupės, įsteigtos Europos Parlamento ir Tarybos reglamento (ES) Nr. 1094/2010 (3) 37 straipsniu, pateikti savo nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2015/2452 II ir III priedai iš dalies keičiami pagal šio reglamento priedą.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. lapkričio 23 d.

                  Komisijos vardu

                  Pirmininkas

               Jean-Claude JUNCKER

            (1)  OL L 335, 2009 12 17, p. 1.

            (2)  2015 m. gruodžio 2 d. Komisijos įgyvendinimo reglamentas (ES) 2015/2452, kuriuo nustatomi mokumo ir finansinės padėties ataskaitos teikimo pagal Europos Parlamento ir Tarybos direktyvą 2009/138/EB procedūrų, formatų ir formų techniniai įgyvendinimo standartai (OL L 347, 2015 12 31, p. 1285).

            (3)  2010 m. lapkričio 24 d. Europos Parlamento ir Tarybos reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/79/EB (OL L 331, 2010 12 15, p. 48).

            PRIEDAS

               1)
               Įgyvendinimo reglamento (ES) 2015/2452 II priedo S.05.02 skirsnyje „Įmokos, išmokos ir sąnaudos pagal šalis“ po antrašte „Bendrosios pastabos“ pirma pastraipa pakeičiama taip:
               „Šis skirsnis yra susijęs su kas metus atskleidžiama atskirų subjektų informacija. Draudimo ir perdraudimo įmonės I priedo S.05.02.01 formos pateikti neprivalo, jei 90 % arba daugiau bruto pasirašytų įmokų bendros sumos tenka buveinės šaliai.“

               2)
               Įgyvendinimo reglamento (ES) 2015/2452 III priedo S.05.02 skirsnyje „Įmokos, išmokos ir sąnaudos pagal šalis“ po antrašte „Bendrosios pastabos“ pirma pastraipa pakeičiama taip:
               „Šis skirsnis yra susijęs su kas metus atskleidžiama grupių informacija. Dalyvaujančios draudimo ir perdraudimo įmonės, draudimo kontroliuojančiosios bendrovės ar mišrią veiklą vykdančios finansų kontroliuojančiosios bendrovės I priedo S.05.02.01 formos pateikti neprivalo, jei 90 % arba daugiau bruto pasirašytų įmokų bendros sumos tenka buveinės šaliai.“